คาดแนวโน้มหุ้น29พ.ย.-3ธ.ค.ผันผวนในกรอบแคบ
กสิกรไทยคาดแนวโน้มดัชนีหุ้นไทยสัปดาห์นี้ยังผันผวนในกรอบแคบ โดยมีแนวรับที่ 977 และ 950 จุด ขณะที่ แนวต้านอยู่ที่ 1,020 และ 1,050 จุด
29 พ.ย. 2553

กสิกรไทยคาดแนวโน้มดัชนีหุ้นไทยสัปดาห์นี้ยังผันผวนในกรอบแคบ โดยมีแนวรับที่ 977 และ 950 จุด ขณะที่ แนวต้านอยู่ที่ 1,020 และ 1,050 จุด
บริษัทหลักทรัพย์กสิกรไทยและบริษัทศูนย์วิจัยกสิกรไทย ประเมินแนวโน้มดัชนีหลักทรัพย์ของไทยในช่วงสัปดาห์นี้ (29 พ.ย.-3 ธ.ค. 2553) ว่า ดัชนีอาจยังคงผันผวนในกรอบแคบ โดยมีโอกาสปรับตัวขึ้น (Sideway up) ส่วนหนึ่งจากแรงหนุนของเม็ดเงินจากกองทุน LTF/RMF
ทั้งนี้ปัจจัยที่ต้องติดตาม ได้แก่ การตัดสินคดียุบพรรคประชาธิปัตย์ (29 พ.ย.) การรายงานตัวเลขเศรษฐกิจรายเดือนโดยธนาคารแห่งประเทศไทย (30 พ.ย.) การประกาศตัวเลขเงินเฟ้อโดยกระทรวงพาณิชย์ (1 ธ.ค.) ผลการประชุมนโยบายอัตราดอกเบี้ยของ กนง. (1 ธ.ค.) ประเด็นหนี้ในยูโรโซน และความตึงเครียดในคาบสมุทรเกาหลี ตลอดจนการรายงานตัวเลขเศรษฐกิจของสหรัฐฯ อาทิ ดัชนีภาคการผลิตและบริการ รวมถึงตัวเลขตลาดแรงงาน
บริษัทหลักทรัพย์กสิกรไทย คาดว่า ดัชนีจะมีแนวรับที่ 977 และ 950 จุด ขณะที่ แนวต้านคาดว่าจะอยู่ที่ 1,020 และ 1,050 จุด ตามลำดับ